b"\n_START_ARTICLE_\nRoberto Donadoni\n_START_SECTION_\nUra pelaajana\n_START_PARAGRAPH_\nPelaajana Donadoni viihtyi yleens\xc3\xa4 keskikent\xc3\xa4n vasemmalla laidalla. H\xc3\xa4n aloitti uransa Atalantan riveiss\xc3\xa4 vuonna 1982. Vuonna 1986 Donadoni siirtyi AC Milaniin ja saavutti seuran riveiss\xc3\xa4 muun muassa viisi Italian mestaruutta, kolme Euroopan Cupin/Mestarien liigan voittoa ja kaksi Intercontinental Cupin voittoa. _NEWLINE_Vuosina 1996\xe2\x80\x931997 h\xc3\xa4n edusti Yhdysvaltojen MLS-liigan MetroStarsia. Vuonna 1997 Donadoni palasi Milaniin ja voitti kuudennen Italian mestaruutensa kev\xc3\xa4\xc3\xa4ll\xc3\xa4 1999. Vuosina 1999\xe2\x80\x932000 h\xc3\xa4n edusti viel\xc3\xa4 Al-Ittihadin joukkuetta Saudi-Arabiassa. _NEWLINE_Italian maajoukkueessa Donadoni pelasi 63 ottelua ja teki niiss\xc3\xa4 viisi maalia. H\xc3\xa4n edusti Italiaa vuoden 1990 MM-kotikisoissa, vuoden 1994 MM-kisoissa ja vuoden 1996 EM-kisoissa.\n_START_SECTION_\nUra valmentajana\n_START_PARAGRAPH_\nValmentajauransa Donadoni aloitti alasarjaseura Leccossa, jota h\xc3\xa4n valmensi vuosina 2001\xe2\x80\x932002. T\xc3\xa4m\xc3\xa4n j\xc3\xa4lkeen h\xc3\xa4n valmensi Livornoa kaudella 2002\xe2\x80\x932003 ja Genoaa kaudella 2003\xe2\x80\x932004. Vuonna 2005 Donadoni palasi Livornoon ja saikin joukkueen menestym\xc3\xa4\xc3\xa4n erinomaisesti, mutta erosi kuitenkin kev\xc3\xa4\xc3\xa4ll\xc3\xa4 2006 saatuaan kovaa kritiikki\xc3\xa4 seuran puheenjohtajalta. Italian p\xc3\xa4\xc3\xa4valmentajaksi h\xc3\xa4net nimitettiin kes\xc3\xa4ll\xc3\xa4 2006._NEWLINE_Donadonin johdolla Italian maajoukkue selvitti tiens\xc3\xa4 EM-kisoihin 2008. Italian jatkopaikka ratkesi vasta toiseksi viimeisell\xc3\xa4 kierroksella Skotlantia vastaan, kun Italia voitti 2\xe2\x80\x931 Glasgow'ssa. Menestyksest\xc3\xa4 huolimatta Donadoni ei ole median keskuudessa yht\xc3\xa4 suosittu kuin edelt\xc3\xa4j\xc3\xa4ns\xc3\xa4 Marcello Lippi._NEWLINE_Donadonia kohtaan on ladattua valtaisia menestyspaineita EM-kisojen 2008 alla. Tiedotusv\xc3\xa4lineiden mukaan Italian jalkapalloliitto edellytt\xc3\xa4\xc3\xa4 Donadonin luotsaavan Italian v\xc3\xa4hint\xc3\xa4\xc3\xa4n v\xc3\xa4lieriin, mik\xc3\xa4li h\xc3\xa4n voi jatkaa teht\xc3\xa4v\xc3\xa4ss\xc3\xa4\xc3\xa4n MM-2010 -projektin loppuun saakka. Donadonin mukaan h\xc3\xa4n on saanut tiedon vain median v\xc3\xa4lityksell\xc3\xa4, mik\xc3\xa4 on entisest\xc3\xa4\xc3\xa4n aiheuttanut kitkaa maajoukkuevalmentajan ja liiton v\xc3\xa4lille. _NEWLINE_EM-lopputurnauksessa kiistellyn Donadonin luotsaama Italia aloitti vaisusti k\xc3\xa4rsim\xc3\xa4ll\xc3\xa4 3\xe2\x80\x930 murskatappion Alankomaille. Kun toinenkin ottelu Romaniaa vastaan sujui nihkeiss\xc3\xa4 merkeiss\xc3\xa4 p\xc3\xa4\xc3\xa4ttyen 1\xe2\x80\x931, oli Italian jatkopaikka sek\xc3\xa4 omissa ett\xc3\xa4 Romanian k\xc3\xa4siss\xc3\xa4. P\xc3\xa4\xc3\xa4t\xc3\xb6sottelussa Ranskaa vastaan peli parani ja Donadoni sai piiskattua miehist\xc3\xb6ns\xc3\xa4 Andrea Pirlon johdolla 2\xe2\x80\x930 voittoon ja puoliv\xc3\xa4lieriin. Puoliv\xc3\xa4lieriss\xc3\xa4 vastaan asettui kova Espanja. Varovainen ja tarkka peli johti 120 minuutin maalittomaan tahkoamiseen, joskin Espanja oli hitusen niskan p\xc3\xa4\xc3\xa4ll\xc3\xa4. Donadonin ja Italian matka katkesi pilkuilla k\xc3\xa4rsittyyn 4\xe2\x80\x932 tappioon. Italian jalkapalloliitto ilmoitti ottelun j\xc3\xa4lkeen, ett\xc3\xa4 Donadonin asema Italian p\xc3\xa4\xc3\xa4valmentajana arvioidaan l\xc3\xa4hiviikkoina. Yhten\xc3\xa4 suosikkina h\xc3\xa4nen seuraajakseen on ehdotettu jopa Marcello Lippi\xc3\xa4. _NEWLINE_26. kes\xc3\xa4kuuta ilmoitettiin odotetusti, ettei Donadoni jatka Italian maajoukkuevalmentajana.  H\xc3\xa4nen paikkansa ottaa kaksi vuotta sivussa ollut Marcello Lippi. _NEWLINE_Donadoni palasi valmennusteht\xc3\xa4viin maaliskuussa 2009, kun Serie A:ssa pelaava SSC Napoli palkkasi h\xc3\xa4net uudeksi p\xc3\xa4\xc3\xa4valmentajakseen.  Donadonin johdolla Napoli sijoittui kauden p\xc3\xa4\xc3\xa4tteksi lopulta kahdenneksitoista ja h\xc3\xa4n sai jatkaa teht\xc3\xa4v\xc3\xa4ss\xc3\xa4\xc3\xa4n. Kausi 2009/10 alkoi kuitenkin hieman ysk\xc3\xa4hdellen ja joukkueen onnistuttua ker\xc3\xa4\xc3\xa4m\xc3\xa4\xc3\xa4n vain seitsem\xc3\xa4n pistett\xc3\xa4 yht\xc3\xa4 monesta liigaottelusta Donadoni sai potkut lokakuun 2009 alussa. _NEWLINE_Marraskuun puoliv\xc3\xa4liss\xc3\xa4 2010 Donadoni palasi valmennusteht\xc3\xa4viin Serie A:ssa sijalla 17 majailleen Cagliari Calcion p\xc3\xa4\xc3\xa4valmentajana.  Donadonin johdolla Cagliari nousi pois putoamiskurimuksesta sijouttuen lopulta 14:nneksi. Donadoni sai potkut elokuussa 2011 vain pari viikkoa ennen uuden kauden alkua arvosteltuaan seurajohtoa Alessandro Matrin myymisest\xc3\xa4.  _NEWLINE_Tammikuussa 2012 Donadonista tuli Serie A:ssa sijalla 15 majailleen Parman p\xc3\xa4\xc3\xa4valmentaja.  Donadonin johdolla Parman peliesitykset parantuivat huomattavasti ja joukkue pelasi historiansa pisimm\xc3\xa4n voittoputken, seitsem\xc3\xa4n liigaottelua ja nousi lopulta loistavan kev\xc3\xa4tkauden my\xc3\xb6t\xc3\xa4 kahdeksanneksi. Kaudella 2012/13 putoajaksi ennustettu Parma oli 10:s ja varmisti kirkkaasti liigapaikkansa. Jymymenestys tuli kaudella 2013/14, kun Donadoni piiskasi Parman per\xc3\xa4ti kuudenneksi, mik\xc3\xa4 tiesi paikkaa europeleihin seitsem\xc3\xa4n vuoden tauon j\xc3\xa4lkeen. Pelilliset ansiot eiv\xc3\xa4t kuitenkaan auttaneet, sill\xc3\xa4 Parma menetti UEFA-lisenssins\xc3\xa4 ja k\xc3\xa4rsi pisterangaistuksen kaudelle 2014/15 seuran maksamattomien velkojen takia.  Lopulta seuran taloustilanne ajautui umpikujaan ja Parman konkurssin seurauksena kausi p\xc3\xa4\xc3\xa4ttyi jumbosijaan. Donadoni erosi seurasta ja kertoi, ettei Parma ollut maksanut h\xc3\xa4nen tai pelaajien palkkoja sitten hein\xc3\xa4kuun 2014. _NEWLINE_Lokakuun lopussa 2015 Donadonista tuli surkeasti liigakautensa aloittaneen Bolognan p\xc3\xa4\xc3\xa4valmentaja.  Donadoni sai Bolognan tulokset noususuhdanteeseen ja hieman heikommasta loppukaudesta huolimatta joukkue nousi liigassa sijalle 14 ja s\xc3\xa4ilytti sarjapaikkansa. Kaudella 2016/17 sujui tuloksellisesti edellisen veroisesti ja alavireisesti. Bolognan liigasijoitus putosi pyk\xc3\xa4l\xc3\xa4ll\xc3\xa4. Kaudella 2017/18 Bologna oli toistamiseen 15. sijalla. Kauden j\xc3\xa4lkeen Donadoni j\xc3\xa4tti Bolognan._NEWLINE_Hein\xc3\xa4kuun lopulla 2019 Donadonista tuli Kiinan Superliigan h\xc3\xa4nnille juuttuneen Shenzhenin p\xc3\xa4\xc3\xa4valmentaja."